“Kələ́ kɔ́bɔ ai ekóán bɔ́n bə́ Ísraɛ̂l bə́sə, ó kad bɔ́ nâ: Tɔbɔ́gán mim̀fúfúb, amú māmēn mə nə m̀fúfúb, ma Ǹtí Zambá wāān. 3Mod ósə yǎ ábə̄ mínā; a mbádaga ésīá bân nyiá, mǐ nyiege mvéndé Sābad. Mə nə Ǹtondôbə, Ǹtí Zambá wāān. 4Tə myǎbəbə ḿfág bəzəzə bə́ byə́m bə́ nə́, ńdɔ̄ fə tə myǎnyámala tɔ mvɔ́d tɔ dzóm éfə̄ myākom bəzambá étē. Mə nə Ǹtondôbə Zambá wāān. 5Ngə́ myāvə̄ Ńtondôbə mətúnuŋa mə́ élad, mǐ vâ mɔ́, ḿból yə̄ nâ mə́ nyəb nyé á ńnə̄m. 6Mǐ dzâ mɔ́ ámǒs mə́túnuŋǎ bēn, ngə́ ámōs ó tsáá vālá; é dzóm yáyi bug étē ámōs ó tsáá hālá mǐ dîgi dzɔ́ á ndóan. 7Ngə́ mī dí dzɔ́ ámōs ó tsáá vālá, hálā é man yǎ ndáman, mətúnuŋa mə́ ńtɔ̄á fɔ̄ɔ̄ zəzə. 8É mod ǎ yī mɔ́ dí a yi bəgə éboě yā ńsə̄m wóé amú ā byāndí fɔ̄ɔ̄ ḿfūbán Zambá. Mod tě bâyəan fɔ́ɔ́ nyé vaa á zāŋ bod bóé. 9Éyɔŋ myǎkwé bīdí yā ńnam wāān, tə myǎkwē bīdí bísə a kələ kwí a zud afúb. Tə wǎmēn wakə watɔ́b é bān bídí bákə̄ bálīgī á sí sī. 10Tə wakə wawɔ́ndi é bân bibumá bə́ wɔ̂n bálígī á mīńdíg ngə́ átɔ̄b kig bíbūmá byáku á sí áfūb dóe. O dzooge nâ mim̀búbúá ai bəyə́ŋ ḿbɔ̄ bə̄ tɔb byá. Mə nə Ǹtondôbə Zambá wāān. 11Tə mod yǎ ábə̄ mína a dzíb, ngə́ ásɔli, ngə́ á dǔg mod yǎ á ńnam wóé.  12Tə myǎdug bod mǐ kana sɔŋ á dzwé dáma.